
Text rozhodnutia
Súd: Krajský súd Banská Bystrica Spisová značka: 24S/158/2018 Identifikačné číslo súdneho spisu: 6018200741 Dátum vydania rozhodnutia: 19. 03. 2019 Meno a priezvisko sudcu, VSÚ: JUDr. Alena Antalová ECLI: ECLI:SK:KSBB:2019:6018200741.2 Uznesenie Krajský súd v Banskej Bystrici ako správny súd v právnej veci žalobcu: twoeco, s.r.o., so sídlom Jelačičova 8, 821 08 Bratislava, IČO: 35 863 528, zast.: Advokátska kancelária MCL, s.r.o., so sídlom Mostová 2, 811 02 Bratislava, IČO: 50 05 369, proti žalovanému: Úrad priemyselného vlastníctva Slovenskej republiky, so sídlom Švermova 43, 974 04 Banská Bystrica, za účasti: TM & PATENT ATTORNEY NEUSCHL, s. r. o., so sídlom Dostojevského rad 5, 811 09 Bratislava, IČO: 44 596 332, o preskúmanie zákonnosti rozhodnutia žalovaného č. UV 7053/II-37-2018 zo dňa 20. septembra 2018, o návrhu žalobcu na priznanie odkladného účinku správnej žalobe, takto r o z h o d o l : Návrh žalobcu na priznanie odkladného účinku správnej žalobe z a m i e t a . o d ô v o d n e n i e : 1. Dňa 27. novembra 2018 bola Krajskému súdu v Banskej Bystrici doručená žaloba žalobcu, ktorou sa domáha preskúmania zákonnosti rozhodnutia žalovaného č. UV 7053/II-37-2018 zo dňa 20. septembra 2018, ktorým predseda Úradu priemyselného vlastníctva Slovenskej republiky rozhodol o rozklade, ktorý podal žalobca proti Rozhodnutiu Úradu priemyselného vlastníctva Slovenskej republiky č. UV 7053/I-60/2017 zo dňa 4. októbra 2017 vo veci návrhu na výmaz úžitkového vzoru č. XXXX s názvom „N. L. Y.“ z registra úžitkových vzorov, tak, že rozklad zamietol a Rozhodnutie Úradu priemyselného vlastníctva Slovenskej republiky č. UV 7053/I-60/2017 zo dňa 4. októbra 2017 potvrdil. 2. Žalobca v žalobe zároveň požiadal správny súd o priznanie odkladného účinku správnej žalobe podľa § 185 písm. a) zákona č. 162/2015 Z. z. Správny súdny poriadok (ďalej len „SSP“). Návrh odôvodnil tým, že je nesporné, že vynálezcovská činnosť ako aj samotné vytvorenie technického riešenia predstavujú tvorivú duševnú činnosť, ktorá si vyžaduje nemalé náklady. Tieto náklady vznikajú bez ohľadu na to, či je v konečnom dôsledku vytvorené technické riešenie chránené či už prostredníctvom úžitkového vzoru alebo patentu. V prípade nepriznania odkladného účinku správnej žalobe by došlo k ohrozeniu investičného potenciálu napadnutého úžitkového vzoru, a tým aj celkovej obchodnej činnosti žalobcu. Na druhej strane je potrebné vziať do úvahy skutočnosť, že finančná škoda potenciálne hrozí aj konkurenčným spoločnostiam, a to v prípade, ak tieto spoločnosti vynaložia náklady na výrobu napadnutého úžitkového vzoru v priebehu obdobia, keď o jeho ochrane bude rozhodovať správny súd. Za predpokladu, že rozhodnutie o rozklade spolu s rozhodnutím o výmaze bude správnym súdom zrušené, napadnutý úžitkový vzor bude považovaný za platne zapísaný. Tým sa konkurenčné spoločnosti dostanú do situácie, keď akákoľvek ich aktivita v súvislosti s napadnutým úžitkovým vzorom bude musieť byť bezodkladne ukončená. V dôsledku toho by na strane konkurenčných spoločností došlo k vzniku finančnej škody. Za účelom predchádzania vzniku potenciálnych škôd je dôvodné a nevyhnutné, aby správny súd priznal správnej žalobe odkladný účinok až do právoplatného rozhodnutia o merite veci. 3. Podľa § 184 SSP podanie správnej žaloby nemá odkladný účinok, ak tento zákon alebo osobitný predpis neustanovuje inak. 4. Podľa § 185 SSP správny súd môže na návrh žalobcu a po vyjadrení žalovaného uznesením priznať správnej žalobe odkladný účinok: a) ak by okamžitým výkonom alebo inými právnymi následkami napadnutého rozhodnutia orgánu verejnej správy alebo opatrenia orgánu verejnej správy hrozila závažná ujma, značná hospodárska škoda či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku nie je v rozpore s verejným záujmom, b) ak napadnuté rozhodnutie orgánu verejnej správy alebo opatrenie orgánu verejnej správy má podklad v právne záväznom akte Európskej únie, o ktorého platnosti možno mať vážne pochybnosti, a žalobcovi by inak hrozila vážna a nenapraviteľná ujma a priznanie odkladného účinku nie je v rozpore so záujmom Európskej únie. 5. Podľa § 186 ods. 1, 2 SSP (1) Nastúpením odkladného účinku zo zákona alebo jeho priznaním na základe rozhodnutia správneho súdu podľa § 185 sa pozastavujú účinky napadnutého rozhodnutia orgánu verejnej správy alebo opatrenia orgánu verejnej správy a takéto rozhodnutie alebo opatrenie nemôže byť podkladom na vydanie naň nadväzujúcich rozhodnutí orgánov verejnej správy alebo opatrení orgánov verejnej správy. (2) Odkladný účinok zaniká právoplatnosťou rozhodnutia správneho súdu vo veci samej. 6. Podľa § 187 ods. 3 SSP o návrhu žalobcu podľa § 185 rozhodne správny súd do 30 dní od doručenia vyjadrenia žalovaného k tomuto návrhu, prípadne administratívnych spisov, ak bol návrh podaný súčasne so správnou žalobou. 7. Podľa § 188 SSP ak správny súd návrhu žalobcu nevyhovie, uznesením ho zamietne. 8. Správny súd v súlade s ustanovením § 187 ods. 3 SSP výzvou zo dňa 4. februára 2019 vyzval žalovaného, aby sa písomne vyjadril k obsahu žaloby a k návrhu žalobcu na priznanie odkladného účinku správnej žalobe. Žalovaný v písomnom vyjadrení uviedol, že žalobca nepreukázal existenciu skutočnej hrozby závažnej ujmy, či iného vážneho následku. Hoci žalobca vidí závažnú ujmu v ohrození finančných investícií, ktoré vložil do napadnutého úžitkového vzoru, nijakým spôsobom nepreukázal výšku týchto investícií, ani vplyv ich prípadnej straty na svoju obchodnú činnosť, preto nie je možné prijať záver o hrozbe závažnej ujmy. Takisto ani žalobcove tvrdenia týkajúce sa možnej finančnej škody konkurenčných spoločností nepreukazujú hrozbu závažnej ujmy, pretože z týchto tvrdení vyplýva len hypotetická možnosť vzniku neurčitého finančného dopadu. Ustanovenie § 185 písm. a) SSP predpokladá, že k výkonu napadnutého rozhodnutia zatiaľ nedošlo. Táto podmienka však v danom prípade nie je splnená, pretože na základe právoplatného druhostupňového rozhodnutia už došlo k výmazu napadnutého úžitkového vzoru z registra úžitkových vzorov. Priznanie odkladného účinku správnej žalobe je potrebné vo všeobecnosti považovať za výnimočný inštitút, ktorý prelamuje zákonné účinky právoplatného rozhodnutia správneho orgánu. Vzhľadom na uvedené sa žalovaný domnieva, že priznanie odkladného účinku správnej žalobe by nebolo opodstatnené, a preto navrhol, aby správny súd návrh žalobcu na priznanie odkladného účinku správnej žalobe zamietol. 9. Správny súd po oboznámení sa s návrhom žalobcu na priznanie odkladného účinku správnej žalobe nezistil zákonný dôvod pre priznanie odkladného účinku správnej žalobe. Žalobca ani netvrdil a ani neosvedčil skutočnosti, z ktorých by bolo zrejmé, že by mu v danom prípade okamžitým výkonom alebo inými právnymi následkami napadnutého rozhodnutia orgánu verejnej správy hrozila závažná ujma, značná hospodárska škoda či finančná škoda, prípadne iný vážny nenapraviteľný následok. Žalobca v návrhu na priznanie odkladného účinku správnej žalobe tvrdil len to, že v prípade nepriznania odkladného účinku správnej žalobe by došlo k ohrozeniu investičného potenciálu napadnutého úžitkového vzoru, a tým aj celkovej obchodnej činnosti žalobcu. Žalobca zároveň tvrdil, že finančná škoda potenciálne hrozí aj konkurenčným spoločnostiam, a to v prípade, ak tieto spoločnosti vynaložia náklady na výrobu napadnutého úžitkového vzoru v priebehu obdobia, keď o jeho ochrane bude rozhodovať správny súd. Ak by bol úžitkový vzor považovaný za platne zapísaný, konkurenčné spoločnosti sa dostanú do situácie, keď akákoľvek ich aktivita v súvislosti s napadnutým úžitkovým vzorom bude musieť byť bezodkladne ukončená. Z uvedeného vyplýva, že žalobca vo svojom návrhu na priznanie odkladného účinku jeho správnej žalobe len všeobecne uviedol to, aký následok mu hrozí. Žalobca v návrhu neuviedol žiadne konkrétne skutočnosti, z ktorých by bolo možné dospieť k záveru, že výkon napadnutého rozhodnutia správneho orgánu by skutočne mohol mať za následok nenapraviteľnú ujmu na strane žalobcu. 10. Správny súd je oprávnený priznať správnej žalobe odkladný účinok len vtedy, ak následky uvedené v § 185 písm. a) SSP hrozia. Z toho vyplýva, že nestačí, ak žalobca tvrdí, že takéto následky hrozia. Musí uviesť rozhodné skutočnosti, z ktorých je možné dospieť k záveru, že tvrdený následok výkonu napadnutého rozhodnutia skutočne hrozí. V predmetnej veci žalobca vo svojom návrhu neuviedol žiadne skutočnosti, z ktorých by bolo možné objektívne usúdiť, že výkon rozhodnutí žalovaného a orgánu verejnej správy prvého stupňa by mal taký dopad na ekonomiku žalobcu, ktorý by pre neho predstavoval závažnú ujmu, či značnú hospodársku, či finančnú škodu, či nenapraviteľný následok. 11. Vzhľadom na to, že žalobca netvrdil a neosvedčil skutočnosti, z ktorých by bolo možné vyvodiť, že mu hrozí tvrdený následok, správny súd nezistil zákonný dôvod na priznanie odkladného účinku správnej žalobe, a preto jeho návrh na priznanie odkladného účinku správnej žalobe podľa § 188 SSP zamietol. 12. Toto rozhodnutie prijal senát krajského súdu pomerom hlasov 3:0 (§ 139 ods. 4 SSP v spojení s § 147 ods. 2 SSP). Toto rozhodnutie prijal senát krajského súdu pomerom hlasov 3:0 (§ 139 ods. 4 SSP v spojení s § 147 ods. 2 SSP). Poučenie: Proti tomuto uzneseniu kasačná sťažnosť nie je prípustná (§ 439 ods. 2 písm. a) SSP).

